แฮปปี้! กระแสตอบรับดี “เราเที่ยวด้วยกัน” เฟสใหม่ 5 วันจองแล้ว 2.9 แสนสิทธิ
ททท. เผยยอดจอดที่พักผ่านโครงการ “เราเที่ยวด้วยกัน” เฟส 4 ส่วนต่อขยาย กระแสตอบรับดี หลังผ่าน 5 วันมียอดจองแล้ว 2.9 แสนสิทธิ คาดสิทธิเต็มก่อนเดือนตุลาคมนี้อย่างแน่นอน
ททท. เผยยอดจอดที่พักผ่านโครงการ “เราเที่ยวด้วยกัน” เฟส 4 ส่วนต่อขยาย กระแสตอบรับดี หลังผ่าน 5 วันมียอดจองแล้ว 2.9 แสนสิทธิ คาดสิทธิเต็มก่อนเดือนตุลาคมนี้อย่างแน่นอน
5 ก.ค. 2565

นายยุทธศักดิ์ สุภสร ผู้ว่าการท่องเที่ยวแห่งประเทศไทย หรือ ททท. เปิดเผยว่า กระแสตอบรับโครงการเราเที่ยวด้วยกัน เฟส 4 ส่วนต่อขยาย ที่เปิดให้ลงทะเบียนรับสิทธิร่วมโครงการ ผ่าน www.เราเที่ยวด้วยกัน.com เมื่อวันที่ 1 กรกฎาคม ที่ผ่านมา ล่าสุด จำนวนสิทธิได้ถูกจองแล้วกว่า 296,451 สิทธิ จากจำนวนสิทธิทั้งหมด 1.5 ล้านสิทธิหรือห้องพัก ซึ่งถือเป็นการตอบรับที่ดี เนื่องจากผู้ที่เคยเข้าร่วมโครงการแล้ว สามารถกดยินยอมใหม่ได้ผ่านแอพพลิเคชั่นเป๋าตัง และมีผู้ลงทะเบียนใหม่กว่า 1 แสนคน ทำให้ผู้เข้าร่วมโครงการในระบบมีกว่า 10 ล้านคนเรียบร้อย สะท้อนถึงซัพพลายห้องพักมีน้อยกว่าความต้องการ (ดีมานด์) ในระบบแล้ว โดยหากยอดจองห้องพักยังสามารถเติบโตได้เร็วแบบนี้ คาดว่าสิทธิอาจหมดก่อนวันที่ 31 ตุลาคมนี้ ซึ่งเป็นวันสุดท้ายของการเข้าพักแน่นอน
ทั้งนี้ ในเดือนกรกฎาคม และเดือนสิงหาคม จะมีวันหยุดยาวต่อเนื่องหลายรอบ จึงคาดว่าจะมีผู้ใช้สิทธิจองห้องพัก และเริ่มเข้าพักในโรงแรมที่จองไว้ได้ตั้งแต่วันที่ 8 กรกฎาคมนี้ เป็นต้นไป จำนวนมาก เพราะอาจกลัวไม่ทันใช้ในวันหยุดยาวที่จะถึงนี้ ซึ่งถือว่าเป็นเรื่องที่ดีเนื่องจากเดิม ททท.กังวลว่า เมื่อเปิดประเทศได้ ก็หมายความว่าคนไทยจะสามารถเดินทางเที่ยวต่างประเทศได้เช่นกัน แต่ขณะนี้เราเห็นกระแสการเดินทางท่องเที่ยวในประเทศดีขึ้น
นายยุทธศักดิ์ ยังระบุว่า หลังจากรัฐบาลยกเลิกระบบไทยแลนด์ พาส เมื่อวันที่ 1 กรกฎาคม ที่ผ่านมา พบว่า ตลาดนักท่องเที่ยวต่างชาติ เดินทางเข้ามาเที่ยวไทยเฉลี่ยเพิ่มขึ้นอย่างต่อเนื่อง เฉลี่ยอยู่ที่ 38,000-41,000 คนต่อวัน จากเดิม 25,000-30,000 คน ต่อวัน โดยมีการเดินทางเข้ามาของนักท่องเที่ยวต่างชาติ สะสมตั้งแต่วันที่ 1 มกราคม – 30 มิถุนายน 2565 อยู่ที่ 2,124,326 คน และพบว่า จำนวนนักท่องเที่ยวที่เดินทางเข้าไทย 5 อันดับแรก ช่วง 6 เดือนแรกของปี 2565 (มกราคม-มิถุนายน) ได้แก่ 1.อินเดีย สะสมที่ 234,206 คน 2.มาเลเซีย 196,764 คน 3.สิงคโปร์ 127,371 คน 4.เวียดนาม 125,284 คน และ 5.สหรัฐอเมริกา 107,544 คน